b'\n_START_ARTICLE_\nZeli\xc5\xbeas\n_START_PARAGRAPH_\nZeli\xc5\xbeas (arab. \xd8\xa7\xd9\x84\xd8\xb2\xd9\x84\xd9\x8a\xd8\xac) (arba Zellidj, Zillij, Zellij)\xc2\xa0\xe2\x80\x93 i\xc5\xa1 \xc4\xafvairi\xc5\xb3 form\xc5\xb3 emaliu padengt\xc5\xb3 keramikiniu i\xc5\xa1du\xc5\xbe\xc5\xb3, \xc4\xaf form\xc4\x85 surinktas dekoratyvinis elementas, u\xc5\xbepiltas tinko mi\xc5\xa1iniu. \xc5\xa0is menas charakteringas Maroko architekt\xc5\xabroje, nors yra sutinkama visame Magribe, bei kitose islamo \xc5\xa1alyse. Zeli\xc5\xbeo technika surinktos \xc4\xafvairiu form\xc5\xb3 keramikin\xc4\x97s mozaikos naudojamos ornamentuoti sienas, lubas, grindis, fontanus, baseinus, stalus ir pan.\n_START_SECTION_\nIstorija\n_START_PARAGRAPH_\nMaroko\xe2\x80\x93Andal\xc5\xabzijos architekt\xc5\xabros elementas zeli\xc5\xbeas Maroke atsirado X a. Prad\xc5\xbeioje buvo naudojama balto ir rudo atspalvio keramika. Atsiradus kitoms spalvoms \xc5\xa1is menas ypa\xc4\x8d suklest\xc4\x97jo XIV a. valdant Marinid\xc5\xb3 dinastijai, kai buvo prad\xc4\x97ta naudoti m\xc4\x97lynos, \xc5\xbealios ir geltonos spalvos keramika. XVII a. prad\xc4\x97ta naudoti raudona spalva._NEWLINE_Dabar pagrindiniai Maroko zeli\xc5\xbeo meno centrai yra Fesas ir Meknesas.\n_START_SECTION_\nZeli\xc5\xbeo formos\n_START_PARAGRAPH_\nLabiausiai paplitusi yra \xc4\xafvairi\xc5\xb3 dyd\xc5\xbei\xc5\xb3 kvadratini\xc5\xb3 ir sta\xc4\x8diakampi\xc5\xb3 form\xc5\xb3 zeli\xc5\xbeas. Galimos ir kitokios formos detal\xc4\x97s: a\xc5\xa1tuonkampis, apdirbamas kaip kabo\xc5\xa1onas, \xc5\xbevaig\xc5\xbed\xc4\x97, kry\xc5\xbeius ir t. t. Taip sumodeliuota forma yra u\xc5\xbepilama 2\xc2\xa0cm storio kiet\xc4\x97jan\xc4\x8dio tinko mi\xc5\xa1iniu. Egzistuoja ir paprasti kvadratiniai 10x10\xc2\xa0cm arba kvadratai su nukirstais kampais, kurie jungiami su kitos spalvos kabo\xc5\xa1onu, detal\xc4\x97s. Grind\xc5\xb3 dekoravimui naudojamos storesn\xc4\x97s keramikos detal\xc4\x97s.\n_START_SECTION_\nZeli\xc5\xbeo meistras\n_START_PARAGRAPH_\nZeli\xc5\xbeo technika sukurti dirbiniai yra laikomi meno k\xc5\xabriniais. \xc5\xa0io meno paslaptys ma\xc3\xa2lems (pagrindinis meistras) perduoda i\xc5\xa1 kartos \xc4\xaf kart\xc4\x85. Kad b\xc5\xabt\xc5\xb3 i\xc5\xa1ugdyti i\xc5\xa1skirtiniai geb\xc4\x97jimai, \xc5\xa1io meno ilgas mokymas prasideda dar vaikyst\xc4\x97je. Zeli\xc5\xbeo technika sud\xc4\x97lioti mozaik\xc4\x85 reikia labai daug d\xc4\x97mesio ir pastang\xc5\xb3. Ma\xc5\xbei keramikos elementai d\xc4\x97liojami \xc4\xaf form\xc4\x85 ra\xc5\xa1tu\xe2\x80\x93spalva \xc4\xaf apa\xc4\x8di\xc4\x85, tad meistras popieriuje nupie\xc5\xa1t\xc4\x85 ornament\xc4\x85 vaizduot\xc4\x97je turi lyginti su d\xc4\x97liojama mozaika. Padaryta klaida matoma tik pabaigus mozaik\xc4\x85 ir j\xc4\x85 u\xc5\xbepilus kiet\xc4\x97jan\xc4\x8diu tinku.'